Συνοπτική παρουσίαση της γνωμοδότησης του Ευρωπαίου Επόπτη Προστασίας Δεδομένων σχετικά με τον ευρωπαϊκό χώρο δεδομένων για την υγεία

(Το πλήρες κείμενο της παρούσας γνωμοδότησης είναι διαθέσιμο στην αγγλική, γαλλική και γερμανική γλώσσα στον διαδικτυακό τόπο του ΕΕΠΔ www.edps.europa.eu)

(2021/C 99/09)

Συνοπτική παρουσίαση

Στις 19 Φεβρουαρίου 2020 η Ευρωπαϊκή Επιτροπή εξέδωσε ανακοίνωση με τίτλο «Ευρωπαϊκή στρατηγική για τα δεδομένα». Το εν λόγω έγγραφο έχει ως στόχο τη δημιουργία ενός κοινού χώρου στον τομέα της υγείας, του ευρωπαϊκού χώρου δεδομένων για την υγεία (ΕΧΔΥ), ο οποίος παρουσιάζεται ως απαραίτητο εργαλείο για την πρόληψη, την ανίχνευση και τη θεραπεία ασθενειών, καθώς και για τη λήψη επιστημονικά τεκμηριωμένων αποφάσεων για τη βελτίωση της αποτελεσματικότητας, της προσβασιμότητας και της βιωσιμότητας των συστημάτων υγειονομικής περίθαλψης.

Ο ΕΕΠΔ υποστηρίζει σθεναρά τους στόχους της προώθησης της ανταλλαγής δεδομένων υγείας και της προαγωγής της ιατρικής έρευνας, υπογραμμίζει ωστόσο την αναγκαιότητα θέσπισης εγγυήσεων για την προστασία των δεδομένων από τα αρχικά στάδια δημιουργίας του ΕΧΔΥ. Έτσι, με την παρούσα προκαταρκτική γνωμοδότηση ο ΕΕΠΔ αναδεικνύει τα ουσιώδη στοιχεία τα οποία θα πρέπει να ληφθούν υπόψη κατά την ανάπτυξη του ΕΧΔΥ όσον αφορά την προστασία των δεδομένων.

Ο ΕΕΠΔ κάνει έκκληση για τη δημιουργία μιας διεξοδικά μελετημένης νομικής βάσης για τις πράξεις επεξεργασίας στο πλαίσιο του ΕΧΔΥ σύμφωνα με το άρθρο 6 παράγραφος 1 ΓΚΠΔ και υπενθυμίζει επίσης ότι η επεξεργασία πρέπει να συμμορφώνεται προς το άρθρο 9 ΓΚΠΔ σχετικά με την επεξεργασία ειδικών κατηγοριών δεδομένων.

Επιπλέον, ο ΕΕΠΔ επισημαίνει ότι λόγω της ευαίσθητης φύσης των δεδομένων που θα υποβάλλονται σε επεξεργασία στο πλαίσιο του ΕΧΔΥ, πρέπει να είναι απολύτως σαφή τα όρια ανάμεσα στο τι συνιστά σύννομη επεξεργασία και συμβατή περαιτέρω επεξεργασία για όλα τα εμπλεκόμενα μέρη. Επομένως, η διαφάνεια και η διαθεσιμότητα πληροφοριών στο κοινό σχετικά με την επεξεργασία στον ΕΧΔΥ θα έχουν καθοριστικό ρόλο στην ενίσχυση της εμπιστοσύνης των πολιτών στον ΕΧΔΥ.

Ο ΕΕΠΔ καλεί επίσης την Επιτροπή να αποσαφηνίσει τους ρόλους και τις ευθύνες των εμπλεκομένων μερών και να προσδιορίσει επακριβώς τις κατηγορίες δεδομένων που θα διατίθενται στον ΕΧΔΥ. Επιπλέον, καλεί τα κράτη μέλη να θεσπίσουν μηχανισμούς αξιολόγησης της εγκυρότητας και της ποιότητας των πηγών των δεδομένων.

Ο ΕΕΠΔ υπογραμμίζει τη σημασία του να εφοδιαστεί ο ΕΧΔΥ με ολοκληρωμένη υποδομή ασφαλείας, αφενός με οργανωτικά και, αφετέρου, με υπερσύγχρονα τεχνικά μέτρα ασφαλείας για την προστασία των δεδομένων που διοχετεύονται στον ΕΧΔΥ. Στο πλαίσιο αυτό, υπενθυμίζει ότι ένα πολύ χρήσιμο εργαλείο θα μπορούσε να είναι η εκτίμηση του αντικτύπου όσον αφορά την προστασία των δεδομένων, ώστε να προσδιορίζονται οι κίνδυνοι των πράξεων επεξεργασίας και τα μέτρα μείωσης των επιπτώσεων που πρέπει να λαμβάνονται.

Ο ΕΕΠΔ συνιστά να δοθεί ιδιαίτερη προσοχή στη δεοντολογική χρήση των δεδομένων στο πλαίσιο του ΕΧΔΥ και προτείνει, προς τούτο, να ληφθούν υπόψη οι υπάρχουσες επιτροπές δεοντολογίας και ο ρόλος τους στο πλαίσιο της εθνικής νομοθεσίας.

Ο ΕΕΠΔ είναι πεπεισμένος ότι η επιτυχία του ΕΧΔΥ θα εξαρτηθεί από τη δημιουργία ενός ισχυρού μηχανισμού διακυβέρνησης δεδομένων, ο οποίος θα παρέχει επαρκείς διασφαλίσεις για σύννομη, υπεύθυνη και δεοντολογική διαχείριση, που θα εδράζεται στις αξίες της ΕΕ, μη εξαιρουμένου του σεβασμού των θεμελιωδών δικαιωμάτων. Ο μηχανισμός διακυβέρνησης θα πρέπει να ρυθμίζει τουλάχιστον, αφενός τις οντότητες που θα επιτρέπεται να διαθέτουν δεδομένα στον ΕΧΔΥ, τους χρήστες του ΕΧΔΥ, τα εθνικά σημεία επαφής/τις αρχές αδειοδότησης στα κράτη μέλη και, αφετέρου, τον ρόλο των αρχών προστασίας δεδομένων στο πλαίσιο αυτό.

Ο ΕΕΠΔ ενδιαφέρεται για πρωτοβουλίες πολιτικής με σκοπό την επίτευξη «ψηφιακής κυριαρχίας» και προτιμά η επεξεργασία των δεδομένων να γίνεται από οντότητες που συμμερίζονται τις ευρωπαϊκές αξίες, όπως η ιδιωτική ζωή και η προστασία των δεδομένων. Εξάλλου, ο ΕΕΠΔ κάνει έκκληση στην Επιτροπή να διασφαλίσει ότι οι συμμετέχοντες στον ΕΧΔΥ και, ειδικότερα, οι υπεύθυνοι επεξεργασίας δεν θα διαβιβάζουν προσωπικά δεδομένα παρά μόνον υπό τον όρο ότι τα υποκείμενα των δεδομένων των οποίων τα προσωπικά δεδομένα διαβιβάζονται σε τρίτη χώρα χαίρουν ενός επιπέδου προστασίας ουσιωδώς αντίστοιχου με αυτό το οποίο διασφαλίζεται εντός της Ευρωπαϊκής Ένωσης.

Ο ΕΕΠΔ κάνει έκκληση στα κράτη μέλη να διασφαλίσουν την αποτελεσματική άσκηση του δικαιώματος στη φορητότητα των δεδομένων ειδικά στον ΕΧΔΥ, καθώς και να αναπτύξουν τις αναγκαίες τεχνικές απαιτήσεις. Προς τούτο, θεωρεί ότι ενδέχεται να απαιτηθεί ανάλυση των ελλείψεων όσον αφορά την ανάγκη ενσωμάτωσης των εγγυήσεων του ΓΚΠΔ με άλλες κανονιστικές εγγυήσεις που παρέχονται, π.χ., από το δίκαιο του ανταγωνισμού ή από κατευθυντήριες γραμμές σε θέματα δεοντολογίας.

I. ΕΙΣΑΓΩΓΗ ΚΑΙ ΠΕΔΙΟ ΕΦΑΡΜΟΓΗΣ ΤΗΣ ΓΝΩΜΟΔΟΤΗΣΗΣ

1. Στις 19 Φεβρουαρίου 2020 η Ευρωπαϊκή Επιτροπή («Επιτροπή») εξέδωσε ανακοίνωση με τίτλο «Ευρωπαϊκή στρατηγική για τα δεδομένα» ( 1 ) . Το εν λόγω έγγραφο αποτελεί μέρος μιας δέσμης εγγράφων, η οποία περιλαμβάνει επίσης την ανακοίνωση με τίτλο «Διαμόρφωση του ψηφιακού μέλλοντος της Ευρώπης» ( 2 ) και μια Λευκή Βίβλο με τίτλο «Τεχνητή νοημοσύνη - Η ευρωπαϊκή προσέγγιση της αριστείας και της εμπιστοσύνης» ( 3 )

2. Μία από τις κεντρικές πρωτοβουλίες της ευρωπαϊκής στρατηγικής για τα δεδομένα είναι η δημιουργία κοινών ευρωπαϊκών χώρων δεδομένων σε στρατηγικούς τομείς και πεδία δημόσιου συμφέροντος, οι οποίοι αναμένεται να αυξήσουν τη δυνατότητα των δημόσιων αρχών και των επιχειρήσεων να έχουν πρόσβαση σε ποιοτικά δεδομένα, να τονώσουν την ανάπτυξη και να δημιουργήσουν αξία. Γενικότερα, οι ποικίλες πρωτοβουλίες της στρατηγικής για τα δεδομένα συνάδουν με τον φιλόδοξο στόχο της Επιτροπής να παραμείνει «[...] η ΕΕ στην πρώτη γραμμή μιας ευέλικτης στην αξιοποίηση δεδομένων οικονομίας και, παράλληλα, να τηρεί και να προάγει τις θεμελιώδεις αρχές που αποτελούν το θεμέλιο των ευρωπαϊκών κοινωνιών» ( 4 )

3. Ο ΕΕΠΔ δημοσίευσε τη γνωμοδότηση 3/2020 σχετικά με την ευρωπαϊκή στρατηγική για τα δεδομένα («Γνωμοδότηση 3/2020») τον Ιούνιο του 2020 ( 5 ) , έπειτα από άτυπη διαβούλευση επί σχεδίου της ανακοίνωσης της Επιτροπής τον Ιανουάριο του 2019. Η γνωμοδότηση 3/2020 εκθέτει τις απόψεις του ΕΕΠΔ σχετικά με τη στρατηγική για τα δεδομένα και αναδεικνύει ειδικότερα ορισμένες σημαντικές έννοιες από τη σκοπιά της προστασίας των δεδομένων, όπως η έννοια του «δημόσιου συμφέροντος», τα ανοικτά δεδομένα, η χρήση των δεδομένων για σκοπούς επιστημονικής έρευνας, οι διαμεσολαβητές δεδομένων, ο αλτρουισμός δεδομένων και η διεθνής ανταλλαγή δεδομένων.

4. Ο ΕΕΠΔ σημειώνει ότι η ηλεκτρονική υγεία είναι καίριος τομέας δημοσίου συμφέροντος, στον οποίο η στρατηγική της Επιτροπής για τα δεδομένα προβλέπει τη δημιουργία ενός κοινού χώρου, του ευρωπαϊκού χώρου δεδομένων για την υγεία (ΕΧΔΥ). Σύμφωνα με τη στρατηγική για τα δεδομένα, ο ΕΧΔΥ είναι απαραίτητος για την πρόληψη, την ανίχνευση και τη θεραπεία ασθενειών, καθώς και για τη λήψη επιστημονικά τεκμηριωμένων αποφάσεων για τη βελτίωση της αποτελεσματικότητας, της προσβασιμότητας και της βιωσιμότητας των συστημάτων υγειονομικής περίθαλψης ( 6 )

5. Στην πρόσφατη σύνοδό του τον Οκτώβριο του 2020, το Ευρωπαϊκό Συμβούλιο χαιρέτισε επίσης «[...] την ευρωπαϊκή στρατηγική για τα δεδομένα, η οποία υποστηρίζει τις παγκόσμιες ψηφιακές φιλοδοξίες της ΕΕ για την οικοδόμηση πραγματικής ευρωπαϊκής ανταγωνιστικής οικονομίας δεδομένων, διασφαλίζοντας παράλληλα τις ευρωπαϊκές αξίες και υψηλό επίπεδο ασφάλειας των δεδομένων, προστασίας των δεδομένων και ιδιωτικότητας. Τονίζει την ανάγκη να καταστούν ευκολότερα διαθέσιμα υψηλής ποιότητας δεδομένα και να προωθηθεί και να καταστεί δυνατή η καλύτερη κοινοχρησία και συγκέντρωση δεδομένων, καθώς και η διαλειτουργικότητα. Το Ευρωπαϊκό Συμβούλιο εκφράζει ικανοποίηση για τη δημιουργία κοινών ευρωπαϊκών χώρων δεδομένων σε στρατηγικούς τομείς και, ειδικότερα, καλεί την Επιτροπή να δώσει προτεραιότητα στον χώρο δεδομένων για την υγεία, ο οποίος θα πρέπει να δημιουργηθεί έως το τέλος του 2021» ( 7 )

6. Ο ΕΕΠΔ υποστηρίζει σθεναρά τους στόχους της προώθησης της ανταλλαγής δεδομένων υγείας και της προαγωγής της ιατρικής έρευνας για νέες στρατηγικές πρόληψης, θεραπείες, φάρμακα και ιατροτεχνολογικά προϊόντα, παράλληλα όμως υπογραμμίζει την αναγκαιότητα θέσπισης εγγυήσεων για την προστασία των δεδομένων εξαρχής. Στο πλαίσιο της πανδημίας Covid19, στην Ευρωπαϊκή Ένωση διαπιστώνεται περισσότερο από ποτέ η ανάγκη για πλήρη εφαρμογή των αρχών του ΓΚΠΔ σχετικά με την επεξεργασία των δεδομένων. Σύμφωνα με τα πρόσφατα συμπεράσματα του Ευρωπαϊκού Συμβουλίου, ο ΕΕΠΔ υπενθυμίζει τα θεμελιώδη δικαιώματα στην προστασία των δεδομένων και την ιδιωτική ζωή και κάνει έκκληση για ενσωμάτωση των αρχών προστασίας των δεδομένων στις μελλοντικές λύσεις ηλεκτρονικής υγείας που σύντομα θα βρεθούν στο επίκεντρο του συνόλου των ευρωπαϊκών συστημάτων ηλεκτρονικής υγείας. Στο πλαίσιο αυτό, επισημαίνει ότι εγγυήσεις προστασίας των δεδομένων πρέπει να ενταχθούν ως αναπόσπαστο τμήμα στον πυρήνα του επερχόμενου ΕΧΔΥ, με στόχο να διασφαλίζεται ο σεβασμός των θεμελιωδών δικαιωμάτων του προσώπου, όπως το δικαίωμα στην ιδιωτική ζωή και στην προστασία των δεδομένων προσωπικού χαρακτήρα κατά τα άρθρα 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης («Χάρτης»).

7. Στόχος της παρούσας προκαταρκτικής γνωμοδότησης είναι να συνεισφέρει στις εργασίες της Επιτροπής για τον μελλοντικό ΕΧΔΥ, ιδίως προσδιορίζοντας τα ουσιώδη στοιχεία που πρέπει να ληφθούν υπόψη κατά την ανάπτυξη του ΕΧΔΥ όσον αφορά την προστασία των δεδομένων. Η παρούσα προκαταρκτική γνωμοδότηση πρέπει να ερμηνεύεται σε συνδυασμό με άλλες συναφείς γνωμοδοτήσεις του ΕΕΠΔ, όπως η γνωμοδότηση σχετικά με την ευρωπαϊκή στρατηγική για τα δεδομένα ( 8 ) , η προκαταρκτική γνωμοδότηση σχετικά με την επιστημονική έρευνα ( 9 ) , η γνωμοδότηση σχετικά με τα ανοικτά δεδομένα ( 10 ) , η γνωμοδότηση σχετικά με τη Λευκή Βίβλο της Ευρωπαϊκής Επιτροπής για την τεχνητή νοημοσύνη ( 11 ) και η γνωμοδότηση του ΕΕΠΔ επί της πρότασης για την αναδιατύπωση της οδηγίας σχετικά με την περαιτέρω χρήση πληροφοριών του δημόσιου τομέα (ΠΔΤ) ( 12 ) . Αξίζει να σημειωθεί ότι η παρούσα προκαταρκτική γνωμοδότηση δεν προδικάζει τυχόν μελλοντικές γνωμοδοτήσεις του ΕΕΠΔ που θα εκδοθούν δυνάμει του άρθρου 42 του κανονισμού (EΕ) 2018/1725 για τις σχετικές επικείμενες νομοθετικές προτάσεις της Επιτροπής.

IV. ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

Δεδομένων των ανωτέρω, ο ΕΕΠΔ διατυπώνει τις ακόλουθες συστάσεις:

46. Στηρίζει την πρωτοβουλία για τη δημιουργία ενός κοινού ευρωπαϊκού χώρου δεδομένων για την υγεία και αναγνωρίζει τον κομβικό του ρόλο για τη βελτίωση της πρόσβασης σε υγειονομική περίθαλψη και την αναβάθμιση της ποιότητάς της, διευκολύνοντας τη λήψη επιστημονικά τεκμηριωμένων αποφάσεων από τις αρμόδιες αρχές και στηρίζοντας την επιστημονική έρευνα. Ωστόσο, ο ΕΕΠΔ κάνει έκκληση για θέσπιση των αναγκαίων διασφαλίσεων για την προστασία των δεδομένων παράλληλα με τις εργασίες που αποσκοπούν στη δημιουργία του ΕΧΔΥ.

47. Υπενθυμίζει ότι όλες οι πράξεις επεξεργασίας ως αποτέλεσμα της δημιουργίας του ΕΧΔΥ προϋποθέτουν ισχυρή νομική βάση η οποία συνάδει με το ενωσιακό δίκαιο για την προστασία των δεδομένων, ιδίως το άρθρο 6 παράγραφος 1 ΓΚΠΔ και το άρθρο 9 ΓΚΠΔ για την επεξεργασία ειδικών κατηγοριών δεδομένων.

48. Θεωρεί ότι η επικείμενη νομοθετική πρωτοβουλία σχετικά με τον ΕΧΔΥ θα πρέπει επίσης να αποσκοπεί στο να συμβάλλει στον περιορισμό του υπάρχοντος κατακερματισμού των κανόνων που εφαρμόζονται στην επεξεργασία των δεδομένων υγείας και επιστημονικής έρευνας, και παράλληλα να εγγυάται τη σύννομη και δεοντολογική χρήση και περαιτέρω χρήση των δεδομένων του ΕΧΔΥ.

49. Υπερθεματίζει την ανάγκη να διασαφηνιστούν περαιτέρω τα όρια ανάμεσα στο τι συνιστά σύννομη επεξεργασία και συμβατή περαιτέρω επεξεργασία των δεδομένων για όλους τους εμπλεκόμενους στη διαδικασία του ΕΧΔΥ, ενισχύοντας ταυτόχρονα τη διαφάνεια των δεδομένων που υποβάλλονται σε επεξεργασία μέσα από τη δημοσιοποίηση των όρων που διέπουν την περαιτέρω χρήση.

50. Θεωρεί ουσιώδες να τεθούν σαφείς κανόνες στα κράτη μέλη όσον αφορά την ταυτοποίηση των υπεύθυνων επεξεργασίας στο πλαίσιο του ΕΧΔΥ, έναντι των οποίων τα φυσικά πρόσωπα θα μπορούν να ασκήσουν τα δικαιώματά τους σε θέματα προστασίας δεδομένων, σύμφωνα με την ισχύουσα νομοθεσία (ΓΚΠΔ και κανονισμός 2018/1725).

51. Ζητά να προσδιοριστούν σαφώς τα βασικά εμπλεκόμενα μέρη και οι κατηγορίες των δεδομένων που υποβάλλονται σε επεξεργασία στο πλαίσιο του ΕΧΔΥ και θεωρεί θεμελιώδους σημασίας την ενεργό συμμετοχή των ευρωπαϊκών αρχών προστασίας δεδομένων στην εποπτεία του και τη διασφάλιση της συμμόρφωσης όσον αφορά την προστασία των δεδομένων.

52. Κάνει έκκληση για θέσπιση μιας ολοκληρωμένης υποδομής ασφαλείας, αφενός με οργανωτικά και, αφετέρου, με υπερσύγχρονα τεχνικά μέτρα ασφαλείας, για την προστασία των ευαίσθητων δεδομένων που διοχετεύονται στον ΕΧΔΥ.

53. Υπενθυμίζει τον ουσιώδη ρόλο της εκτίμησης του αντικτύπου όσον αφορά την προστασία των δεδομένων και συνιστά, ει δυνατόν, τη δημοσιοποίηση των αποτελεσμάτων των εν λόγω εκτιμήσεων ως μέτρο ενίσχυσης της εμπιστοσύνης και της διαφάνειας.

54. Κάνει έκκληση για τη δημιουργία ενός ισχυρού μηχανισμού διακυβέρνησης δεδομένων, ο οποίος θα παρέχει επαρκείς διασφαλίσεις για σύννομη, υπεύθυνη και δεοντολογική διαχείριση των δεδομένων που υποβάλλονται σε επεξεργασία στο πλαίσιο του ΕΧΔΥ.

55. Προτιμά η επεξεργασία των δεδομένων να γίνεται από οντότητες που συμμερίζονται τις ευρωπαϊκές αξίες, όπως η ιδιωτική ζωή και η προστασία των δεδομένων.

56. Στηρίζει ένθερμα την επίτευξη κυριαρχίας επί των δεδομένων, αφού τα δεδομένα που δημιουργούνται στην Ευρώπη θα μετατρέπονται σε αξία για τις ευρωπαϊκές επιχειρήσεις και τα φυσικά πρόσωπα και θα υποβάλλονται σε επεξεργασία σύμφωνα με τους κανόνες και τους κανονισμούς της ΕΕ.

57. Κάνει έκκληση στην Επιτροπή να διασφαλίσει ότι οι συμμετέχοντες στον ΕΧΔΥ και, ειδικότερα, οι υπεύθυνοι επεξεργασίας δεν θα διαβιβάζουν προσωπικά δεδομένα παρά μόνον υπό τον όρο ότι τα υποκείμενα των δεδομένων των οποίων τα προσωπικά δεδομένα διαβιβάζονται σε τρίτη χώρα χαίρουν ενός επιπέδου προστασίας ουσιωδώς αντίστοιχου με αυτό το οποίο διασφαλίζεται εντός της Ευρωπαϊκής Ένωσης.

58. Καλεί την Επιτροπή να διασφαλίσει στη νομοθετική της πρόταση ότι τα κράτη μέλη θα εγγυούνται την άσκηση του δικαιώματος στη φορητότητα των δεδομένων και, ταυτόχρονα, θα αναπτύξουν τις αναγκαίες τεχνικές απαιτήσεις στο πλαίσιο του ΕΧΔΥ που θα επιτρέπουν την ουσιαστική άσκηση του εν λόγω δικαιώματος από τα υποκείμενα των δεδομένων.

59. Συνιστά τη διεξαγωγή ανάλυσης ελλείψεων όσον αφορά την ανάγκη ενσωμάτωσης των εγγυήσεων του ΓΚΠΔ με άλλες κανονιστικές εγγυήσεις που παρέχονται, π.χ., από το δίκαιο του ανταγωνισμού ή από κατευθυντήριες γραμμές σε θέματα δεοντολογίας.

Βρυξέλλες, 17 Νοεμβρίου 2020. Wojciech Rafał WIEWIÓROWSKI

(1) COM 2020 66 final, https://ec.europa.eu/info/sites/info/files/communication-european-strategy-data-19feb2020_en.pdf

(2) COM(2020) 67 final, https://ec.europa.eu/info/strategy/priorities-2019-2024/europe-fit-digital-age/shaping-europedigital-future_en

(3) COM(2020) 65 final, https://ec.europa.eu/info/strategy/priorities-2019-2024/europe-fit-digital-age/excellence-trustartificial-intelligence_en

(4) COM (2020) 66 final https://eur-lex.europa.eu/legal-content/EL/TXT/PDF/?uri=CELEX:52020DC0066&from=EL, σ. 2.

(5) EDPS Opinion 3/2020 on the European strategy for data [Γνωμοδότηση 3/2020 του ΕΕΠΔ σχετικά με την ευρωπαϊκή στρατηγική για τα δεδομένα], https://edps.europa.eu/sites/edp/files/publication/20-06-16_opinion_data_strategy_en.pdf

(6) COMM 2020 66 final https://ec.europa.eu/info/sites/info/files/communication-european-strategy-data-19feb2020_en.pdf, σ. 22.

(7) Βλ. https://data.consilium.europa.eu/doc/document/ST-13-2020-INIT/el/pdf

(8) EDPS Opinion 3/2020 on the European strategy for data [Γνωμοδότηση 3/2020 του ΕΕΠΔ σχετικά με την ευρωπαϊκή στρατηγική για τα δεδομένα], https://edps.europa.eu/sites/edp/files/publication/20-06-16_opinion_data_strategy_en.pdf

(9) EDPS Preliminary Opinion on data protection and scientific research [Προκαταρκτική γνωμοδότηση του ΕΕΠΔ σχετικά με την προστασία των δεδομένων και την επιστημονική έρευνα], https://edps.europa.eu/sites/edp/files/publication/20-01-06_opinion_research_en.pdf

(10) EDPS Opinion on the 'Open-Data Package' of the European Commission including a Proposal for a Directive amending Directive 2003/98/EC on re-use of public sector information (PSI), a Communication on Open Data and Commission Decision 2011/833/EU on the reuse of Commission documents, [Γνωμοδότηση του ΕΕΠΔ επί της «δέσμης μέτρων για τα ανοιχτά δεδομένα» της Ευρωπαϊκής Επιτροπής, περιλαμβανομένων της πρότασης οδηγίας για τροποποίηση της οδηγίας 2003/98/ΕΚ σχετικά με την περαιτέρω χρήση πληροφοριών του δημόσιου τομέα (ΠΔΤ), της ανακοίνωσης για τα ανοιχτά δεδομένα και της απόφασης της Επιτροπής 2011/833/ΕΕ για την περαιτέρω χρήση των εγγράφων της Επιτροπής], https://edps.europa.eu/sites/edp/files/publication/12-04-18_open_data_en.pdf

(11) EDPS Opinion 4/2020 EDPS on the European Commission’s White Paper on Artificial Intelligence — A European approach to excellence and trust [Γνωμοδότηση του ΕΕΠΔ σχετικά με τη Λευκή Βίβλο της Ευρωπαϊκής Επιτροπής για την τεχνητή νοημοσύνη — Η ευρωπαϊκή προσέγγιση της αριστείας και της εμπιστοσύνης], https://edps.europa.eu/sites/edp/files/publication/20-06-19_opinion_ai_white_paper_en.pdf

(12) EDPS Opinion 5/2018 on the proposal for a recast of the Public Sector Information (PSI) re-use Directive [Γνωμοδότηση του ΕΕΠΔ 5/2018 επί της πρότασης για την αναδιατύπωση της οδηγίας σχετικά με την περαιτέρω χρήση πληροφοριών του δημόσιου τομέα (ΠΔΤ)], https://edps.europa.eu/sites/edp/files/publication/18-07-11_psi_directive_opinion_en.pdf